HU
C 418/38
Az Európai Unió Hivatalos Lapja
2022.10.31.
2022. augusztus 19-én benyújtott kereset – Spanyolország kontra Bizottság (T-508/22. sz. ügy) (2022/C 418/52) Az eljárás nyelve: spanyol Felek Felperes: Spanyol Királyság (képviselő: I. Herranz Elizalde meghatalmazott) Alperes: Európai Bizottság
Kérelmek A felperes azt kéri, hogy a Törvényszék: i. semmisítse meg az Európai Mezőgazdasági Garanciaalap (EMGA) és az Európai Mezőgazdasági Vidékfejlesztési Alap (EMVA) terhére a tagállamok által kifizetett egyes kiadásoknak az európai uniós finanszírozásból való kizárásáról szóló, 2022. június 8-i (EU) 2022/908 bizottsági végrehajtási határozatot (1) a Spanyol Királyságot érintő részében; ii. másodlagosan, először is részben semmisítse meg a megtámadott határozatot, a 2016-os és 2017-es pénzügyi évre vonatkozóan a becsült kockázatot 3 241 314,99 euróra csökkentve; iii. másodlagosan, a második jogalapnak megfelelően részben semmisítse meg a megtámadott határozatot, a 2016-os és 2017-es pénzügyi évre vonatkozó átalánykorrekciót 5 %-ról 2 %-ra csökkentve; iv. kötelezze az alperes intézményt a költségek viselésére.
Jogalapok és fontosabb érvek Keresete alátámasztása érdekében a felperes két jogalapra hivatkozik. 1.
Az első, az átalánykorrekció téves alkalmazására alapított jogalap. — E tekintetben a felperes előadja, hogy a megtámadott határozat a pénzügyi korrekciók tekintetében sérti az arányosság elvét, mivel tévesen alkalmazott átalánykorrekciót, megsértve az 1306/2013 rendelet (2) 52. cikkének (2) bekezdését, valamint sérti a megfelelő ügyintézéshez való jogot, mivel nem vizsgálta meg kellő gondossággal a spanyol hatóságok által benyújtott kockázatértékeléseket.
Ezen első jogalap az alábbi részekből áll, amelyek mind önmagukban, mind összességükben azt mutatják, hogy az alkalmazott pénzügyi korrekció nem arányos. — III.1.
Értékelési hiba annak megállapításakor, hogy komoly és észszerű kétség áll fenn a jogszabályban foglalt gazdálkodási követelmények 1 (a továbbiakban: JFGK 1) ellenőrzésének terjedelmét illetően. — A Bizottság téved, i. mivel nem vette figyelembe, hogy az ellenőrök a helyszíni ellenőrzések során ellenőrizték a trágyatároló létesítmények mérésére és az állomány-nyilvántartás felülvizsgálatára vonatkozó követelményt; ii. mivel az audit során a mérések, illetve helyszíni ellenőrzések nem tártak fel a kedvezményezettek által elkövetett szabálytalanságokat, sem olyan hibákat, amelyeket esetleg az ellenőrök követtek volna el az elvégzett ellenőrzések során; iii.
mivel az JFGK 1-ellenőrzések terjedelmét és minőségét érintő hiányosságot állapított meg, amelyet adott esetben csak az „eredmények jelentése” kulcsfontosságú ellenőrzést érintő hiányosságnak lehetett volna minősíteni, amelyet a Bizottság az összefoglaló jelentésben már kifejezetten értékelt. — III.2.
Értékelési hiba annak megállapításakor, hogy komoly és észszerű kétség áll fenn a jogszabályban foglalt gazdálkodási követelmények 3 (a továbbiakban: JFGK 3) ellenőrzésének terjedelmét illetően.